Výzva KC Študentského hnutia k robotníkom a roľníkom z 22. 11. 1989
Citované podľa: 
Keď sme brali do rúk budúcnosť (Archa Brat. 1990)

Výzva k robotníkom a roľníkom!

Myslíme na robotníkov pracujúcich v podmienkach, ktoré urážajú ľudskú dôstojnosť. Robotníkov v textilkách, konzervárňach, zlievárňach a v baniach.

Myslíme na mladé rodiny bez bytov, na dôchodcov a všetkých sociálne slabých. Ďalej myslíme na nezaslúžené privilégiá mocných, na zanedbaný stav nášho školstva, zdravotníctva, životného prostredia. Rovnako máme na mysli nedostatočnú možnosť cestovania a styk so svetom. Je pre všetkých nás dôležité si uvedomiť, že celé naše dnešné snaženie musí vyústiť v generálny štrajk, a preto vyzývame málo informovaných zástupcov robotníckych a roľníckych odborov, aby navštívili koordinačné centrum na VŠMU na Jiráskovej ulici. Tam dostanú potrebné informácie kedykoľvek v priebehu dvadsiatich štyroch hodín.

Poznámka:
Výzvu k robotníkom a roľníkom prečítal na mítingu 22. novembra 1989 člen koordinačného výboru študentského hnutia, poslucháč VŠMU Anton Popovič

Dokumenty